
______________________________________________________________________________

На основу члана 138. став 1. Устава Републике Србије
 и члана 37. став 3. Закона о Заштитнику грађана
 у поступку контроле законитости и правилности рада Министарства за рад, запошљавање, борачка и социјална питања, покренутом по притужби АА из …, након окончаног испитног поступка Заштитник грађана је сачинио следећи
ИЗВЕШТАЈ  СА  ПРЕПОРУКАМА
Заштитнику грађана се обратио АА из … притужбом на рад Министарства за рад, запошљавање, борачка и социјална питања. У притужби је истакао да се наведеном Министарству обратио 23. 5. 2022. године притужбом на рад Националне службе за запошљавање указујући на нестручан и незаконит рад Филијале за град Београд, Службе Раковица приликом спровођења поступка посредовања у запошљавању. Истакао је да до дана обраћања Заштитнику грађана на његову притужбу није одговорено.
У притужби коју је упутио Министарству указао је да Национална служба поступа незаконито јер не оглашава слободна радна места на начин како је прописано законом, односно да оглашавање врши селективно само за поједина радна места, односно за поједине послодавце. Посебно је истакао је да Национална служба за запошљавање пријаву потребе за запошљавањем од стране послодавца „СЛОДЕС” д.о.о. није објавила на огласној табли ни на свом сајту, како је прописано законом, те да је од стране службеника обавештен да Национална служба објављује само оне огласе за посао за које добије изричит захтев и сагласност послодавца.
Оцењујући наводе притужбе и приложену документацију, Заштитник грађана је 9. 9. 2022. године закључком дел. бр. 23367 покренуо испитни поступак оцене законитости и правилности рада Националне службе за запошљавање, а актом дел. број 25654 од 10. 10. 2022. године затражено је додатно изјашњење о наводима из притужбе.
Изјашњавајући се о наводима притужбе Министарство је обавестило Заштитника грађана да је испитујући наводе из притужбе и утврђујући чињенично стање обавило разговор са представницима Националне службе и затражило писани извештај у вези са наводима из притужбе, након чега је сагледало све околности због којих се притужилац обратио Заштитнику грађана, а које односе на оглашавање потребе послодавца за запошљавањем.
Министарство је истакло да је чланом 10. Закона о запошљавању и осигурању случај незапослености
 прописано да је Национална служба дужна да у року од 24 сата од добијања информације о потреби за запошљавањем од послодавца ту информацију учини доступном лицима која траже запослење објављивањем на огласној табли, интернет адреси и у наредном периодично издању огласа Националне службе. Даље је истакнуто да је начин вођења евиденција о потреби за запошљавањем детаљније уређен Правилником о ближој садржини података и начин вођења евиденције у области запошљавања
, те да је чланом 32. Правилника утврђено да евиденцију о потреби за запошљавањем у земљи Национална служба води на основу података који се достављају од стране послодавца на обрасцу Пријаве потребе за запошљавањем и обрасцу Извештаја о реализације потребе за запошљавањем. Министарство је навело да напред наведени прописи у области запошљавања не прописују обавезу послодавца да слободне послове оглашава преко Националне службе, и закључило да то значи да Национална служба има обавезу објављивања слободних послова у року који је прописан чланом 10. Закона само у случајевима уколико се послодавац определи да пружање услуга у области запошљавања повери Националној служби. Министарство даље закључује да из свега напред наведеног произилази да Национална служба на својој интернет страници објављује само оне огласе за које од послодавца добије захтев и сагласност, и то чини након што прибави расположиве и релевантне податке везане за слове слободног радног места. Истакнуто је да је Министарство утврдило да је, када је реч о конкретном поступању Националне службе приликом посредовања у запошљавању код послодавца  „СЛОДЕС” д.о.о. из Београда,  наведена служба поступила правилно и законито јер се послодавац у Пријави потребе за запошљавањем у рубрици 19. определио да се његов оглас не објављује јавно (публикација; сајт; огласна табла), односно да се слање пријава за запослење искључиво обавља мејлом на електронску адресу послодавца, што је послодавац и навео у рубрици 186. Такође је истакнуто да је Министарство, својим дописом број 1 17-00-0048812022-2 од 23. септембра 2022. године, детаљно информисало подносиоца притужбе у вези са прописима који регулишу поступак оглашавања потребе послодавца за запошљавањем.


           ***
Одредбом члана 10. Закона о запошљавању и осигурању случај незапослености прописано је да је Национална служба дужна да у року од 24 сата од добијања информације о потреби за запошљавањем од послодавца ту информацију учини доступном лицима која траже запослење објављивањем на огласној табли, интернет адреси и у наредном периодичном издању огласа Националне службе.
Одредбом члана 32. Правилника о ближој садржини података и начин вођења евиденције у области запошљавања који регулише начин вођења евиденције о потреби за запошљавањем прописано је да евиденцију о потреби за запошљавањем у земљи Национална служба води на основу података који се достављају од стране послодавца на обрасцу Пријаве потребе за запошљавањем и обрасцу Извештаја о реализацији пријаве потребе за запошљавањем, који су одштампани уз овај правилник и чине његов саставни део.
У рубрици 19. Пријаве која прописује начин посредовања и оглашавања дата је могућност послодавцу изабере да ли ће се оглашавати, а након тога да изабере на који начин ће се оглашавати, да ли путем публикације, сајта или огласне табле.
Чланом 195. Устава Републике Србије
 прописано је да сви подзаконски општи акти Републике Србије, општи акти организација којима су поверена јавна овлашћења, политичких странака, синдиката и удружења грађана и колективни уговори морају бити сагласни закону.

            ***
Увидом у достављену документацију и позитивно-правне прописе Заштитник грађана је утврдио следеће:
Законом о запошљавању и осигурању случај незапослености изричито је прописана обавеза Националне службе за запошљавање да у року од 24 сата од добијања информације о потреби за запошљавањем од послодавца ту информацију учини доступном лицима која траже запослење и то објављивањем на огласној табли, интернет адреси и у наредном периодичном издању огласа Националне службе.
Одредба члана 32. Правилника о ближој садржини података и начин вођења евиденције у области запошљавања на коју се Министарство позива не прописује начин посредовања већ начин вођења евиденције о потреби за запошљавањем. Међутим, Образац пријаве који чини саставни део Правилника у Рубрици 19. даје могућност послодавцу да се определи да ли ће се оглашавати и уколико хоће да ли ће се оглашавање извршити у публикацији, на сајту Националне службе или на огласној табли. 
Имајући у виду законом прописану обавезу Националне службе да потребу за запошљавањем учини доступном лицима која траже запослење тако што ће потребу за запошљавањем објавити на огласној табли, интернет адреси и у наредном периодичном издању огласа Националне службе, те да Правилник, као акт ниже правне снаге, мора бити у складу са законом, Правилник који даје могућност послодавцу, који се определио да пружање услуга у области запошљавања повери Националној служби, да сам одлучи да ли ће се и на који начин оглашавати, није у складу са законом.
Заштитник грађана истиче да је неспорно да послодавац има могућност да сам одлучи да ли ће Национална служба  посредовати у запошљавању, али уколико одлучи да то учини, потребу за запошљавањем мора објавити на начин предвиђен Законом како би информација била доступна лицима која траже запослење. Такође указујемо да је Заштитник грађана увидом у образац Пријаве потребе за запошљавањем коју је попунио послодавац  „СЛОДЕС” д.о.о. из Београда утврдио да послодавац у рубрици 19. није означио ниједно поље, односно да се није определио да се његов оглас не објављује јавно.
Сагледавајући наведене законске одредбе и податке до којих се дошло током спроведеног испитног поступка контроле законитости и правилности рада Министарства као органа који врши надзор над спровођењем Закона о запошљавању и осигурању за случај незапослености и прописа донетих за његово извршавање, као и над радом Националне службе и агенције, Заштитник грађана оцењује да је наведени орган приликом вршења надзора над радом Националне службе за запошљавање непотпуно утврдио чињенично стање након чега је извео погрешан закључак да је поступање наведене службе у конкретном случају правилно и законито. Наиме, увидом у образац Пријаве потребе за запошљавањем коју је попунио послодавац „СЛОДЕС” д.о.о. из Београда Заштитник грађана је утврдио да послодавац у рубрици 19. није означио ниједно поље, односно није се определио да се његов оглас не објављује јавно. Такође, Правилник (образац Пријаве потребе за запошљавањем као део Правилника), који и поред законом прописане обавезе јавног оглашавања слободних радних места даје могућност послодавцу да се определи да ли ће се оглашавати и на који начин, није у складу са Законом и мора бити усклађен са Законом.
                                                                             ***

На основу свих напред наведених чињеница и околности, Заштитник грађана утврђује да је Мин за рад, запошљавање, борачка и социјална питања приликом вршења надзора над радом Националне службе за запошљавање поступило неправилно и незаконито јер је без детаљног и свеобухватног утврђивања релевантних чињеница оценило да није било пропуста у раду наведене службе приликом посредовања у запошљавању када потребу за запошљавањем од стране послодавца „СЛОДЕС” д.о.о. из Београда није објавила на сајту и интернет адреси, истичући да се послодавац у Пријави потребе за запошљавањем определио да се његов оглас не објављује јавно, а што не одговара чињеничном стању које је утврдио Заштитник грађана.
Образац пријаве потребе за запошљавањем који је саставни део Правилника о ближој садржини података и начин вођења евиденције у области запошљавања у делу који прописује начин посредовања и оглашавања није у складу са чланом 10. Закона о запошљавању и осигурању за случај незапослености који прописује је да је Национална служба дужна да у року од 24 сата од добијања информације о потреби за запошљавањем од послодавца ту информацију учини доступном лицима која траже запослење објављивањем на огласној табли, интернет адреси и у наредном периодичном издању огласа Националне службе.

Имајући у виду да је утврдио пропусте у раду Министарства за рад, запошљавање, борачка и социјална питања, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа и спречавања сличних пропуста у будућности  Заштитник грађана упућује следеће препоруке:
Потребно је да Министарство за рад, запошљавање, борачка и социјална питања убудуће приликом вршења надзора над радом Националне службе за запошљавање пре доношења оцене о законитости и правилности рада наведене службе, свеобухватно и детаљно утврди све чињенице и предузме законом прописане мере у ситуацији када утврди да је поступање наведене службе било неправилно и незаконито.
Потребно је да Министарство за рад, запошљавање, борачка и социјална питања  предузме све мере и активности како би Правилник о ближој садржини података и начин вођења евиденције у области запошљавања био усаглашен са чланом 10. Закона о запошљавању и осигурању за случај незапослености.
Министарство за рад, запошљавање, борачка и социјална питања обавестиће Заштитника грађана, у року од 30 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Уколико Министарство за рад, запошљавање, борачка и социјална питања у задатом року не достави Заштитнику грађана обавештење о предузетим мерама везано за упућену препоруку, Заштитник грађана ће о томе обавестити Народну скупштину, Владу и јавност.
Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.
	ЗАМЕНИЦА ЗАШТИТНИКА ГРАЂАНА

	

	др Наташа Тањевић

- Министарству за рад, запошљавање, борачка и социјална питања
- подносиоцу притужбе
� „Сл. гласник РС“, бр. 98/06


� „Сл. гласник РС“, бр. 105/2021


� „Службени гласник РС”, бр. 36/09, 88/10, 38/15, 113/17, 113/17 - др. закон 49/21


� „Службени гласник РС”, бр. 15/10, 7/19 и 51/19


� „Сл. гласник РС“, бр. 98/2006 и 115/2021

